Avainsanat

Tiivistelmä



Avainsanat

1 Tavaroiden vapaa liikkuvuus - Määrälliset rajoitukset - Vaikutuksiltaan vastaavat toimenpiteet - Muu kuin patentinhaltija käyttää patentoidun menetelmän mukaan valmistetun lääkkeen näytteitä saadakseen luvan markkinoille saattamiseen - Patentinhaltijan vastustaminen - Vaikutukseltaan vastaavaa toimenpidettä merkitsevä seikka - Perusteltavuus - Teollisoikeuksien ja kaupallisten oikeuksien suojaaminen

(EY:n perustamissopimuksen 30 ja 36 artikla)

2 Tavaroiden vapaa liikkuvuus - Määrälliset rajoitukset - Vaikutuksiltaan vastaavat toimenpiteet - Muu kuin patentinhaltija käyttää patentoidun menetelmän mukaan valmistetun lääkkeen näytteitä saadakseen luvan markkinoille saattamiseen - Luvan saaminen - Tuomioistuimen määräämä kielto saattaa lääkettä markkinoille tietyn ajan patentin voimassaoloajan päättymisen jälkeen - Vaikutukseltaan vastaavaa toimenpidettä merkitsevä seikka - Perusteltavuus - Teollisoikeuksien ja kaupallisten oikeuksien suojaaminen - Direktiiveissä 65/65/ETY ja 75/319/ETY säädettyä kieltoa pidempi kielto - Yhteensopivuus yhteisön oikeuden kanssa

(EY:n perustamissopimuksen 30 ja 36 artikla; neuvoston direktiivin 65/65/ETY 7 artikla; direktiivin 75/319/ETY 4 artiklan c kohta)

Tiivistelmä

3 Perustamissopimuksen 30 artiklassa tarkoitettu tuonnin määrällisiä rajoituksia vaikutukseltaan vastaava toimenpide on sellaisen kansallisen oikeuden säännöksen soveltaminen, jonka mukaan tietyn lääkkeen valmistusmenetelmää koskevan patentin haltija voi kieltää toista henkilöä toimittamasta ennen kyseisen patentin voimassaoloajan päättymistä tämän saman menetelmän mukaan valmistetusta lääkkeestä näytteitä markkinoille saattamista koskevien lupien myöntämisasioissa toimivaltaiselle viranomaiselle. Jos tällaista säännöstä ei ole, ei voida sulkea pois sitä, että markkinoille saattamista koskeva lupa, jonka saamista on odotettava tietty aika, voidaan saada jo patentin voimassaoloaikana ja että lääkettä, joka on valmistettu samalla menetelmällä ja joka on lainmukaisesti markkinoilla toisessa jäsenvaltiossa, voidaan tuoda heti patentin voimassaoloajan päätyttyä.$

Perustamissopimuksen 36 artiklan perusteella on kuitenkin sallittua soveltaa kyseistä säännöstä teollisoikeuksien ja kaupallisten oikeuksien suojelemiseksi. Määräyksessä patentinhaltijalle annettu mahdollisuus kuuluu patenttioikeuden ydinsisältöön, johon kuuluu muun muassa haltijan yksinoikeus käyttää ensimmäisenä tuotettaan. Tämän mahdollisuuden estäminen merkitsisi itse asiassa tämän yksinoikeuden loukkausta.

4 Perustamissopimuksen 30 artiklassa tarkoitettu määrällistä rajoitusta vaikutukseltaan vastaava toimenpide, siltä osin kuin sillä kielletään markkinoimasta tietyn jäsenvaltion alueella toisen jäsenvaltion alueella lainmukaisesti myytyä tavaraa, on se, että kansallinen tuomioistuin kieltää kolmatta henkilöä, joka on jäsenvaltion patenttilainsäädäntöä rikkoen toimittanut lääkkeiden markkinoille saattamista koskevien lupien myöntämisasioissa toimivaltaiselle viranomaiselle ennen kyseisen patentin voimassaoloajan päättymistä näytteitä patentoidulla menetelmällä valmistetusta lääkkeestä ja joka on näin saanut hakemansa luvan, saattamasta markkinoille tällaista lääkettä tietyn ajan patentin voimassaoloajan päättymisen jälkeen, jotta hän ei saisi perusteetonta hyötyä tästä patenttisuojan loukkauksesta.

Jos patenttia loukannut henkilö ei kuitenkaan olisi loukannut patentinhaltijan patenttioikeutta, patentinhaltija olisi voinut jatkaa tuotteensa markkinointia ilman kilpailua aikana, joka tarvitaan markkinoille saattamista koskevan luvan saamiseen, minkä vuoksi tuomioistuimen patenttisuojaa loukanneelle henkilölle määräämää väliaikaista kieltoa ei voida pitää suhteettomana korvausmuotona siltä osin kuin sillä pyritään saattamaan patentinhaltija asemaan, jossa hän periaatteessa olisi, jos hänen oikeuksiaan ei olisi loukattu, ja kielto voidaan näin ollen sallia perustamissopimuksen 36 artiklan perusteella teollisoikeuksien ja kaupallisten oikeuksien suojelemiseksi.

Yhteisön oikeuden ja erityisesti perustamissopimuksen 36 artiklan kanssa ristiriidassa ei ole myöskään se, että tuomioistuimen määräämä kielto saattaa lääke markkinoille patentin voimassaoloajan päättymistä seuraavana 14 kuukauden ajanjaksona, vaikka aika ylittää direktiivin 65/65/ETY 7 artiklassa ja direktiivin 75/319/ETY 4 artiklan c alakohdassa - molemmat direktiivit koskevat lääkevalmisteita - sallitun markkinoille saattamista koskevien lupien myöntämismenettelyn enimmäisajan, vastaa rekisteröintimenettelyn keskimääräistä tosiasiallista kestoa kyseisessä jäsenvaltiossa. Toisaalta tällaisen kiellon keston vaikutuksesta patentinhaltija saatetaan asemaan, jossa hän periaatteessa olisi, jos hänen oikeuksiaan ei olisi loukattu. Toisaalta patenttisuojaa loukannut valmistaja ei voi tehokkaasti vedota patentinhaltijaa vastaan siihen, että 14 kuukauden määräaika ylittää direktiiveissä sallitun enimmäisajan, koska silloin hyväksyttäisiin mahdollisuus, että patenttisuojan loukkauksesta kärsineen henkilön sijasta suosittaisiin patenttisuojaa loukannutta henkilöä.